2020. gada 10. novembrī Rīkojums Nr. 663

Rīgā (prot. Nr. 70 19. §)

**Par apropriācijas pārdali neatliekamu pasākumu īstenošanai labklājības nozarē**

1. Atbalstīt šādu apropriācijas pārdali starp Labklājības ministrijas budžeta programmām un apakšprogrammām 2020. gadā:

1.1. no budžeta apakšprogrammas 20.01.00 "Valsts sociālie pabalsti", samazinot dotāciju no vispārējiem ieņēmumiem un izdevumus sociāla rakstura maksājumiem un kompensācijām 3 831 761 *euro* apmērā:

1.1.1. uz budžeta apakšprogrammu 05.03.00 "Aprūpe valsts sociālās aprūpes institūcijās", palielinot dotāciju no vispārējiem ieņēmumiem un izdevumus 2 729 068 *euro* apmērā, tai skaitā:

1.1.1.1.  1 064 652 *euro* valsts sociālās aprūpes centros nodarbināto motivēšanai (novērtēšanas prēmiju izmaksām par darbu paaugstinātas intensitātes un slodzes apstākļos saistībā ar epidemioloģisko prasību nodrošināšanu un
Covid-19 infekcijas izplatības ierobežošanu) (izdevumi atlīdzībai);

1.1.1.2. 198 958 *euro* valsts sociālās aprūpes centriem aizsardzības līdzekļu krājumu papildināšanai Covid-19 infekcijas izplatības novēršanai (izdevumi precēm un pakalpojumiem 130 778 *euro*) un dezinfekcijas iekārtu iegādei
Covid-19 pretepidēmijas pasākumu nodrošināšanai (izdevumi pamatkapitāla veidošanai 68 180 *euro*);

1.1.1.3. 1 449 000 *euro* neatliekamu infrastruktūras sakārtošanas pasākumu īstenošanai valsts sociālās aprūpes centros (izdevumi precēm un pakalpojumiem 689 906 *euro* un izdevumi pamatkapitāla veidošanai 759 094 *euro*);

1.1.1.4. 16 458 *euro* izdevumu kompensēšanai saistībā ar valsts sociālās aprūpes centros īstenotajiem Covid-19 pretepidēmijas pasākumiem – piemaksām par darbu īpašos apstākļos un papildu darbu 1 806 *euro* (izdevumi atlīdzībai) un dezinfekcijas līdzekļu un individuālo aizsardzības līdzekļu iegādei 14 652 *euro* (izdevumi precēm un pakalpojumiem);

1.1.2. uz budžeta apakšprogrammu 04.00.00 "Valsts atbalsts sociālajai apdrošināšanai", palielinot dotāciju no vispārējiem ieņēmumiem un izdevumus valsts budžeta uzturēšanas izdevumu transfertiem no valsts pamatbudžeta uz valsts speciālo budžetu, 1 020 985 *euro* apmērā, vienlaikus palielinot valsts sociālās apdrošināšanas speciālā budžeta apakšprogrammas 04.04.00 "Invaliditātes, maternitātes un slimības speciālais budžets" ieņēmumus no valsts speciālajā budžetā saņemtajiem transfertiem no valsts pamatbudžeta Satversmes tiesas sprieduma izpildei (lai segtu nesamaksātās valsts sociālās apdrošināšanas obligātās iemaksas invaliditātes apdrošināšanai par laikposmu no 1998. gada 1. janvāra līdz 2002. gada 31. decembrim);

1.1.3. uz budžeta apakšprogrammu 05.37.00 "Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana", palielinot dotāciju no vispārējiem ieņēmumiem un izdevumus precēm un pakalpojumiem 81 708 *euro* apmērā, tai skaitā Sociālās integrācijas valsts aģentūrai izdevumu kompensēšanai saistībā ar īstenotajiem Covid-19 pretepidēmijas pasākumiem 7546 *euro* (dezinfekcijas līdzekļu un individuālo aizsardzības līdzekļu iegādes izdevumi) un neatliekamu infrastruktūras sakārtošanas pasākumu īstenošanai 74 162 *euro* (sociālās rehabilitācijas un profesionālās rehabilitācijas pakalpojuma kvalitātes uzlabošanai);

1.2. no budžeta apakšprogrammas 20.04.00 "Bēgļa un alternatīvo statusu ieguvušo personu pabalsti", samazinot dotāciju no vispārējiem ieņēmumiem un izdevumus sociāla rakstura maksājumiem un kompensācijām (bēgļa pabalstam) 32 511 *euro* apmērā, uz apakšprogrammu 05.37.00 "Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana", palielinot dotāciju no vispārējiem ieņēmumiem un izdevumus precēm un pakalpojumiem 18 597 *euro* apmērā Sociālās integrācijas valsts aģentūrai neatliekamu infrastruktūras sakārtošanas pasākumu īstenošanai (sociālās rehabilitācijas un profesionālās rehabilitācijas pakalpojuma kvalitātes uzlabošanai) un izdevumus pamatkapitāla veidošanai 13 914 *euro* apmērā materiāltehniskās bāzes nodrošināšanai (sociālās rehabilitācijas un profesionālās rehabilitācijas pakalpojuma kvalitātes uzlabošanai);

1.3. no budžeta apakšprogrammas 22.03.00 "Valsts atbalsts ārpusģimenes aprūpei" 2018.–2020. gada prioritārā pasākuma "Alternatīvo ģimenes aprūpes formu attīstība" apakšpasākumam "Specializēto audžuģimeņu, audžuģimeņu, aizbildņu, adoptētāju un viesģimeņu atbalstam" piešķirtos līdzekļus 355 215 *euro* apmērā subsīdijām un dotācijām:

1.3.1. uz budžeta apakšprogrammu 05.01.00 "Sociālās rehabilitācijas valsts programmas", palielinot dotāciju no vispārējiem ieņēmumiem un izdevumus subsīdijām un dotācijām 297 974 *euro* apmērā, tai skaitā tehnisko palīglīdzekļu nodrošināšanai (rindas mazināšanai) 262 991 *euro* un sociālās rehabilitācijas pakalpojumu nodrošināšanai personām ar dzirdes traucējumiem (rindas mazināšanai) 34 983 *euro*;

1.3.2. uz apakšprogrammu 05.37.00 "Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana", palielinot dotāciju no vispārējiem ieņēmumiem un izdevumus precēm un pakalpojumiem 57 241 *euro* apmērā neatliekamu infrastruktūras sakārtošanas pasākumu īstenošanai Sociālās integrācijas valsts aģentūrā (sociālās rehabilitācijas un profesionālās rehabilitācijas pakalpojuma kvalitātes uzlabošanai).

2. Labklājības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši šā rīkojuma 1. punktam.

3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minētajām apropriācijas izmaiņām un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas izmaiņas.

Ministru prezidents A. K. Kariņš

Labklājības ministre R. Petraviča